CELEX: 32012D0706(02)
Language: lv
Date: 2012-07-03 00:00:00
Title: Komisijas Lēmums ( 2012. gada 3. jūlijs ) par Eiropas Savienības PVN foruma izveidi

6.7.2012   
            
            
               LV
            
            
               Eiropas Savienības Oficiālais Vēstnesis
            
            
               C 198/4
            
         KOMISIJAS LĒMUMS
   (2012. gada 3. jūlijs)
   par Eiropas Savienības PVN foruma izveidi
   2012/C 198/05
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:
   
               (1)
            
            
               Komisija savā 2008. gada decembra (1) paziņojumā izklāstīja īstermiņa darbības plānu cīņai pret krāpšanu saistībā ar PVN. Tā ierosināja apsvērt arī ilgtermiņa pieeju, kurā varētu ņemt vērā tehnoloģisko attīstību un jaunas stratēģijas saistībā ar atbilstību un uzraudzību un kuras galvenais mērķis būtu mazināt nodokļu iestāžu iesaistīšanos un uzņēmumu administratīvo slogu.
            
         
               (2)
            
            
               PVN sistēmas darbībā izšķirošā loma ir nodokļa maksātājiem, un nodokļu maksātāju un nodokļu iestāžu attiecībām jābūt balstītām uz savstarpēju uzticību, kas varētu būtiski ietekmēt sistēmas administrēšanas izmaksas, tādēļ Komisija ierosināja izstrādāt jaunu pieeju, kas balstīta uz brīvprātīgu atbilstības nodrošināšanu, risku novērtēšanu un uzraudzību. Lai rosinātu diskusijas par ilgtermiņa stratēģiju, paredzēts, ka, īstenojot šo pieeju, tiks liktas lietā uzņēmēju pārstāvju zināšanas.
            
         
               (3)
            
            
               Lai ES līmenī apspriestu dalībvalstīs izveidoto PVN sistēmu pārvaldes problēmas un iespējamos risinājumus administratīvā sloga mazināšanai, 2010. gada martā tika izveidota speciālistu grupa “Business experts group on a smooth functioning of the VAT in the EU” (turpmāk “uzņēmējdarbības speciālistu grupa PVN jautājumos” (BEGV)).
            
         
               (4)
            
            
               2011. gada 23. februārī dalībvalstis vienojās par jaunas ad hoc speciālistu grupas izveidi (tā sauktā “nodokļu iestāžu dialoga platforma” (TADP)). Lielās pārmaiņas uzņēmējdarbības vidē pamudināja atsevišķas dalībvalstis izstrādāt uzņēmējdarbības stratēģiju, kas vērsta uz klientiem un balstīta uz izpratni par dažādām nodokļu maksātāju/klientu grupām, to uzvedību un grūtībām saskarē ar nodokļu iestādēm – no ienākumu deklarācijas iesniegšanas līdz lielo uzņēmumu jautājumu risināšanai. Šīs pieejas mērķis bija godīgākas konkurences apstākļu radīšana uzņēmumiem, kuri prasības pilda, un tas nodokļu iestādēm ļāva atvēlēt līdzekļus efektīvākai cīņai pret krāpšanu.
            
         
               (5)
            
            
               Abas speciālistu grupas ir izveidotas, lai sagatavotu nodokļu iestāžu un uzņēmējdarbības speciālistu dialogu, kas risināsies jaunā ES līmeņa forumā.
            
         
               (6)
            
            
               Nolūkā ES līmenī uzlabot PVN pārvaldību un saskaņā ar Komisijas paziņojumu “Par PVN nākotni; ceļā uz vienkāršāku, stabilāku un efektīvāku PVN sistēmu, kas piemērota vienotajam tirgum” (2), ieinteresētās personas ir ieteikušas ES līmenī nodrošināt arī saziņas kanālu, ko viedokļu apmaiņai par PVN administrēšanas praksi varētu izmantot nodokļu iestādes, uzņēmēju pārstāvji un Komisija.
            
         
               (7)
            
            
               Ja tiktu apzināta abu pušu paraugprakse, tiktu vienkāršota PVN sistēmas pārvalde, un tādējādi tiktu samazinātas ar atbilstības panākšanu saistītās izmaksas un vienlaikus nodrošināti PVN ieņēmumi. Tādēļ ir lietderīgi izveidot ES PVN forumu, kurā piedalītos dalībvalstis un ieinteresētās personas un kuru vadītu Komisija, un definēt tā uzdevumus un struktūru.
            
         
               (8)
            
            
               ES PVN forums ir dialoga platforma, kura ir strukturēta un kuras mērķis ir uzlabot attiecības starp uzņēmējiem un nodokļu iestādēm tā, lai Eiropas Savienībā izveidotā PVN sistēma varētu netraucēti darboties, vienlaikus samazinot izmaksas un administratīvo slogu abām pusēm. Paredzēts, ka notiks diskusijas par PVN sistēmas pārvaldes problēmām un iespējamiem risinājumiem.
            
         
               (9)
            
            
               Foruma vadība būtu jāuzņemas Komisijai un tajā jāpiedalās dalībvalstu nodokļu iestādēm un organizācijām, kuras pārstāv uzņēmējus vai nodokļu speciālistus; dalībvalstu iestādes un organizācijas izraudzīsies savus pārstāvjus.
            
         
               (10)
            
            
               Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom (3) pielikumā, ir jāparedz noteikumi par to, kā foruma locekļi drīkst izpaust informāciju.
            
         
               (11)
            
            
               Personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (4),
            
         IR PIEŅĒMUSI ŠO LĒMUMU.
   1. pants
   Priekšmets
   Ar šo izveido speciālistu grupu, kas saucas ES PVN forums, turpmāk “forums”.
   2. pants
   Uzdevumi
   Foruma uzdevumi ir:
   
               a)
            
            
               izveidot platformu, kur uzņēmēji un valstu nodokļu iestāžu speciālisti var neformāli apspriest nodokļu administrēšanas jautājumus PVN jomā, ar kuriem pārrobežu vidē pašreiz saskaras abas puses;
            
         
               b)
            
            
               apspriest nodokļu iestāžu un uzņēmējdarbības speciālistu sniegtās praktiskās atziņas un, lai panāktu pašreizējās PVN sistēmas netraucētu darbību, apsvērt iespējamos risinājumus efektīvākai pašreizējās PVN sistēmas pārvaldei, tostarp krāpšanas apkarošanai abu pušu interesēs;
            
         
               c)
            
            
               palīdzēt Komisijai popularizēt paraugpraksi, kā arī IT izmantošanu, kas abu pušu interesēs varētu panākt efektīvāku, drošāku, taisnīgāku un ekonomiskāku PVN sistēmu;
            
         
               d)
            
            
               vajadzības gadījumā sadarboties ar visām citām attiecīgajām struktūrām vai komitejām, kuras risina PVN un administratīvās sadarbības jautājumus nodokļu jomā.
            
         3. pants
   Apspriešanās
   Komisija drīkst apspriest ar forumu jebkurus jautājumus, kas attiecas uz nodokļu administrēšanu PVN jomā.
   4. pants
   Locekļi un to iecelšana
   1.   Forumā ir ne vairāk kā 45 locekļi.
   2.   Forumā ir:
   
               a)
            
            
               viens pārstāvis no katras dalībvalsts;
            
         
               b)
            
            
               ne vairāk kā piecpadsmit tādu organizāciju pārstāvji, kuras pārstāv uzņēmējus vai nodokļu speciālistus.
            
         3.   Katras dalībvalsts nodokļu iestāde vienu pārstāvi izraugās no to ierēdņu vidus, kuri risina ar Eiropas PVN jomu saistītus nodokļu administrēšanas, atbilstības nodrošināšanas un lietotāju apkalpošanas jautājumus.
   4.   Nodokļu politikas un muitas savienības ĢD ģenerāldirektors ieceļ 4. panta 2. punkta b) apakšpunktā minētās organizācijas, kuras ir kompetentas 2. pantā minētajās jomās un atsaukušās uz uzaicinājumu iesniegt pieteikumus.
   5.   Organizācijas ieceļ vienu pārstāvi un vietnieku, kas aizstāj pārstāvi viņa prombūtnes vai slimības laikā. Nodokļu politikas un muitas savienības ĢD ģenerāldirektors drīkst noraidīt pārstāvja vai vietnieka kandidatūru, kuru izvirzījusi organizācija, ja tā neatbilst uzaicinājuma prasībām. Šai gadījumā attiecīgā organizācija tiks lūgta izvirzīt citu pārstāvi vai vietnieku.
   6.   Vietniekus ieceļ ar tādiem pašiem nosacījumiem kā locekļus; vietnieki automātiski aizstāj locekļus to prombūtnes vai slimības laikā.
   7.   Organizācijas tiek ieceltas uz trim gadiem, ja vien tās atbilstoši 9. punktam netiek aizstātas vai izslēgtas. Organizāciju pilnvaras var tikt atjauninātas pēc tam, kad tās ir atsaukušās jaunam uzaicinājumam iesniegt pieteikumus.
   8.   Organizācijas, kuras uzskata par atbilstīgām, bet kuras nav ieceltas, drīkst iekļaut rezerves sarakstā, kas saglabājams trīs gadus un ko Komisija izmanto, ieceļot aizstājējus.
   9.   Organizāciju, kuras minētas 4. panta 2. punkta b) apakšpunktā vai to pārstāvjus līdz to pilnvaru beigām drīkst aizstāt vai izslēgt šādos gadījumos:
   
               a)
            
            
               ja organizācija vai tās pārstāvis vairs nespēj sniegt efektīvu ieguldījumu foruma apspriedēs;
            
         
               b)
            
            
               ja organizācija vai tās pārstāvis neatbilst Līguma par Eiropas Savienības darbību 339. panta prasībām;
            
         
               c)
            
            
               ja organizācija vai tās pārstāvis ļaujas ārējai ietekmei;
            
         
               d)
            
            
               ja organizācija vai tās pārstāvis nav laikus informējis Komisiju par interešu konfliktu;
            
         
               e)
            
            
               ja organizācija vai tās pārstāvis atkāpjas;
            
         
               f)
            
            
               ja tas ir vēlams, lai saglabātu attiecīgo kompetences jomu un interešu jomu līdzsvarotu pārstāvību.
            
         Pamatojoties uz vienu vai vairākiem šā panta 9. punkta nosacījumiem, Nodokļu politikas un muitas savienības ĢD ģenerāldirektors drīkst lūgt organizāciju iecelt citu pārstāvi vai vietnieku.
   10.   Iecelto organizāciju un pārstāvju nosaukumus un vārdus publicē Komisijas ekspertu grupu un citu līdzīgu struktūru reģistrā, turpmāk “reģistrs”, kā arī īpaši šim nolūkam paredzētā vietnē.
   11.   Personas datus iegūst, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Foruma priekšsēdētājs ir Komisijas pārstāvis.
   2.   Vienojoties ar Komisijas dienestiem, drīkst izveidot apakšgrupas īpašu jautājumu izskatīšanai atbilstoši foruma izstrādātajam darba uzdevumam. Tiklīdz šādu apakšgrupu uzdevums izpildīts, tās izformē.
   3.   Vadītājs drīkst īpašā kārtā lūgt piedalīties foruma vai apakšgrupas darbā ekspertus, kuri ir kompetenti kādā konkrētā darba kārtības jautājumā. Turklāt vadītājs drīkst piešķirt novērotāja statusu personām vai organizācijām, kā noteikts 8. panta 3. punktā horizontālajos noteikumos par ekspertu grupām (5), un kandidātvalstīm. Par novērotājiem drīkst uzaicināt jo īpaši pārstāvjus no kandidātvalstīm un starptautiskām organizācijām.
   4.   Uz locekļiem un viņu pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un ietverti Lēmuma 2001/844/EK, EOTK, Euratom pielikumā. Ja viņi neievēro šīs saistības, Komisija drīkst veikt jebkādus attiecīgus pasākumus.
   5.   Foruma un tā apakšgrupu sanāksmes parasti notiek Komisijas telpās. Komisija nodrošina sekretariāta pakalpojumus. Foruma un tā apakšgrupu sanāksmēs drīkst piedalīties procesos ieinteresēti Komisijas ierēdņi.
   6.   Forums pieņem darba reglamentu, pamatojoties uz ekspertu grupu darba standarta reglamentu.
   7.   Komisija publicē atbilstīgu informāciju par foruma veiktajām darbībām, iekļaujot to reģistrā vai izmantojot saiti no reģistra uz īpaši šim nolūkam paredzētu vietni. Dokumentu nepublicē, ja tā nodošana atklātībai varētu kaitēt sabiedrības vai privāto interešu aizsardzībai, kā noteikts Regulas (EK) Nr. 1049/2001 4. pantā (6).
   6. pants
   Sanāksmju izdevumi
   1.   Foruma darbā iesaistītie dalībnieki nesaņem atlīdzību par sniegtajiem pakalpojumiem.
   2.   Saskaņā ar Komisijā spēkā esošajiem noteikumiem Komisija atlīdzina ceļa izdevumus un vajadzības gadījumā uzturēšanās izdevumus, kas rodas foruma darbā iesaistītajiem dalībniekiem.
   3.   Šos izdevumus atlīdzina pieejamo apropriāciju robežās, kuras piešķir saskaņā ar ikgadējo resursu piešķiršanas procedūru.
   7. pants
   Piemērojamība
   Šo lēmumu piemēro līdz 2018. gada 30. septembrim.
   
      Briselē, 2012. gada 3. jūlijā
      
         
            Komisijas vārdā –
         
            Komisijas loceklis
         
         Algirdas ŠEMETA
      
   
   
      (1)  Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai – Par saskaņotu stratēģiju, lai Eiropas Savienībā uzlabotu cīņu pret krāpšanu saistībā ar PVN (2008. gada 1. decembris, COM(2008) 807, galīgā redakcija).
   
      (2)  COM(2011) 851, 6.12.2011.
   
      (3)  OV L 317, 3.12.2001., 1. lpp.
   
      (4)  OV L 8, 12.1.2001., 1. lpp.
   
      (5)  C(2010) 7649, galīgā redakcija, priekšsēdētāja Paziņojums Komisijai “Framework for Commission expert groups horizontal rules and public register”.
   
      (6)  Šādi izņēmumi tiek paredzēti, lai aizsargātu sabiedrisko kārtību, militārās lietas, starptautiskās attiecības, finanšu, monetāro jautājumu un ekonomikas politiku, personas privāto dzīvi un neaizskaramību, komercintereses, tiesvedību un juridiskās konsultācijas, inspekcijas/izmeklēšanas/revīzijas darbības un iestāžu lēmumu pieņemšanas procesu.